Van julle sal weet dat my Boerbokboerdery hoofsaaklik op die uitvoermark gemik is. So is dit dan dat ek aan die begin van Mei 'n groep van my Boerbokke Kenya toe uitgevoer het. My kliente wou gehad het ek moet saam met die bokke soentoe vlieg maar dit was nie vir my moontlik gewees nie omdat ek met ander projekte besig was. Wel, ek sit tans hier in 'n gastehuis op Potchefstroom waar ek oornag (die stad maak my bang! ) voordat ek more my bokkers doer in die verte gaan kuier, 'n groep boere in Kenya gaan oplei en reelings tref vir 'n tweede besending Boerbokke wat na daai land toe gaan.
Ek wil julle nie verveel met my vertellinge nie maar ek het 'n passie vir my Boerbokke waarmee ek al amper 25 jaar boer en ek vertel graag oor hulle. Ek voer vir die afgelope 10 jaar hulle al na verskeie lande toe uit en dis altyd vir my lekker om te sien dat hulle goed versorg en mooi na gekyk word deur die boere daar. Dis vir my 'n groot geleentheid om daarheen genooi te word en ek sien baie uit om die mense daar te gaan bystaan.
Ek gaan beperkte internet toegang hê terwyl ek daar is maar ek probeer 'n paar staaltjies hier vertel terwyl ek in die verte is. Moreoggend 04h00 val ek innie pad lughawe toe en dan gaan dié boertjie Kenya toe. Ek wil sien of ek so hoog soos 'n Masai kan spring, of ek beesbloed en melk in my keel afgewurg kan kry en - GROOT LEKKER! - om my bokkjenners doer ver te gaan kuier en sien die mense kyk mooi na hulle.
Nou ja, hieronder is 'n paar fotos van die bokke wat 7 Mei op Johannesburg lughawe in hulle kratte gelaai word asook 'n klompie fotos wat my kliente in Kenya vir my gestuur het kort nadat die bokke daar aangekom het.
En 'n paar fodies wat my kliente gestuur het nadat hulle op die plaas in die Aberdares in Kenya aangekom het. Hulle lyk bietjie skraal maar teen dié tyd het hulle vir effe langer as 60 uur niks geëet nie.
Dankie kêrels. Ek moet bieg, ek sien ook kwaai uit. Ek gaan so dikwels pos as wat ek kan, dan ry julle sommer saam.
Lyk my Grrrr hulle het 'n tak hier geopen. Volstruis se kind skrik haar morsdood as sy sien hoe verniel hulle haar eiers. Ai